Det kommer til at koste to og et halvt års ubetinget fængsel, at en 25-årig mand i maj sidste år sejlede sin vandscooter ind i en mindre turistjolle med en gruppe unge, amerikanske kvinder, hvoraf to mistede livet.

Straffen hæves dermed med seks måneder, men Østre Landsret afviser anklagemyndighedens krav om en fordobling af den straf på to års ubetinget fængsel, som byretten i januar idømte den 25-årige FS.

Der var dog uenighed mellem de fem landsretsmedlemmer, da et mindretal på to dommere ønskede at hæve straffen til tre år.